钦定古今图书集成/明伦汇编/官常典/第719卷 > 许远
## 钦定古今图书集成/明伦汇编/官常典/第719卷 > 许远

按《唐书忠义传》：“远，右相敬宗曾孙，宽厚长者，明吏治。
初客河西，章仇兼琼辟署剑南府，欲以子妻之，固辞。
兼琼怒，以事劾贬高要尉，更赦还。会禄山反，或荐远
于元宗，召拜睢阳太守。远与巡同年，生而长，故巡呼
为兄。大历中，巡子去疾上书曰：‘孽寇南侵，父巡与睢
阳太守远各守一面。城陷，贼所入，自远分尹子琦分’”
郡部曲各一方，巡及将校三十馀皆割心剖肌，惨毒
备尽，而远与麾下无伤。巡临命叹曰：“嗟乎！人有可恨
者！”贼曰：“公恨我乎？”答曰：“恨远心不可得，误国家事；若
死有知，当不赦于地下。故远心向背梁、宋，人皆知之。
使国威丧衄，巡功业堕败，则远于臣不共戴天。请追
夺官爵，以刷冤耻。”诏下尚书省，使去疾与许岘及百
官议，皆以“去疾证状最明者，城陷而远独生也。且远
本守睢阳，凡屠城以生致主将为功，则远后巡死不
足惑。若曰后死者与贼，其先巡死者，谓巡当叛，可乎？
当此时，去疾尚幼，事未详知，且艰难以来，忠烈未有
先二人者。事载简书若日星，不可妄轻重。”议乃罢。然
议者纷纭不齐，元和时，韩愈读李翰所为《巡传》，以为
阙远事，非是。其言曰：“二人者，守死成名，先后异耳。二
家子弟材下，不能通知其父志，使世疑远畏死而服
贼。远诚畏死，何苦守尺寸地，食其所爱之肉，抗不降
乎？且见援不至，人相食而犹守，虽甚愚，亦知必死矣。”
然远之不畏死甚明。又言城陷自所守，此与儿童之
见无异。且人之将死，其脏腑必有先受病者，引绳而
绝之，其绝必有处。今从而尤之。亦不达于理矣。愈于
褒贬尤慎，故著之。